Cinc seradis par scuvierzi i grancj sgjâfs archeologjics made in Friûl
Martars ai 27 di Avrîl aes 6 sot sere in sale Ajace il prin apontament
La universitât e il Comun di Udin a proponin cinc apontaments dedicâts aes grandis scuviertis dai principâi sgjâfs archeologjics dal ateneu udinês intal Friûl e intal mont
Publicât: 17|04|2010
Di: Udinè e-magazine del Comune di Udine
Cinc seradis di misteris e scuviertis intai grancj sgjâfs archeologjics de universitât di Udin intal Friûl e intal mont. Al è dut pront pal debut di “Memoriis de tiere”, il cicli di conferencis archeologjichis organizât dal dipartiment di Storie e Tutele dai Bens Culturâi dal ateneu udinês e dal assessorât al Turisim e ae Culture dal Comun di Udin. Tacant dai 20 di Avrîl si fasaran cinc apontaments divulgatîfs; i protagoniscj des scuviertis a presentaran i lôr lavôrs archeologjics plui straordenariis tirâts a tiermin de universitât di Udin in Sirie e inte nestre regjon. Une schirie di incuintris pensâts par un public di no confasûts ai lavôrs par contâ ricercjis memorabilis cun presentazions semplicis e che a inmaghin, basadis suntun ûs larc di audiovisîfs.
La conference di viertidure de rassegne, programade par martars ai 20 Avrîl in sale Ajace aes 18, e presentarà i sgjâfs archeologjics in Sirie, dulà che di un deceni l’ateneu furlan al è protagonist cuntune des missions archeologjichis tal forest plui impuartantis dal nestri Paîs intal sît di Mishrifeh, la antighe Qatna, une des grandis capitâls dal Jevât dal II mileni p. di C. L’incuintri, tignût dal prof. Daniele Moranti Bonacossi, si intitularà “Tesaurs de antighe Sirie. La discuvierte dal ream di Qatna”. Il scoltadôr al sarà condot ae discuvierte di un dai reams dismenteâts principâi de Sirie antighe, che il lavôr dai archeolics furlans al à tornât vuê dal polvar de stepe. La narazion, che e mostrarà lis scuviertis plui impuartantis fatis intai palaçs, intai templis, intes buteghis e intai sepulcris regâi de citât di Qatna, e permetarà di ricostruî la storie e la vite di une grande citât de Sirie antighe, logade te crosere des rotis comerciâls tra il Mediterani e l’Orient Vicin.
Il secont bloc di incuintris al interessarà in maniere direte la storie dal Friûl, tacant de preistorie fin a rivâ ae epoche medievâl. Un viaç inte memorie storiche de nestre regjon che al partirà cun “Il Friûl prime dai romans. Ricercjis e scuviertis intai lûcs de protostorie” (27 Avrîl oris 18) par puartâ indevant i spetatôrs traviers tumui e cjastelîrs, sepulcris imponents e insediaments di epoche protostoriche, par tancj aspiets ancjemò misteriôs e plens di incjant, semenâts inte planure furlane. Po la atenzion si movarà su Aquilee, une citât “europeane” za in epoche romane, proietade viers i emporis orientâi e mediteranis. L’incuintri “Dal sgjâf des Grandis Termis ae storie di Aquilee” (ai 4 di Mai aes 18) al presentarà lis testemoneancis archeologjichis cjatadis intai grancj edificis termâi sgjavâts dai archeolics specialiscj de universitât di Udin.
La cuarte tape di chest viaç intal timp si intitularà “I custodis des vals: la vite di un cjistiel dal Friûl Orientâl” (ai 11 di Mai oris 18), la conte di une epoche inceose tant che la ete di mieç furlan, traviers la storie e la descrizion dai cjistiei, lis testemoneancis plui emblematichis di chel timp, a metât tra fuartece e centri urban, metûts a protezion dai cjanâi de nestre regjon.
Il cicli di incuintris si sierarà cui “Vues de tiere” (ai 18 di Mai oris 18), un apontament dedicât al insiemi des informazions che il studi dai rescj scheletrics umans cjatâts fûr intai sgjâfs archeologjics dal ateneu furlan al furnìs a specialiscj e sempliçs interessâts. In particolâr, la conte e mostrarà cemût che i rescj dai vues cjatâts fûr intes necropolis antighis a rapresentin une sorte di “archivi” che al permet di rimontâ no dome al ses e ae etât dai individuis, ma ancje al lôr stât di salût, aes abitudins alimentârs e fintremai al lavôr cuotidian fat des popolazions umanis dal passât.
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn